送德上人之歸宗
作者：釋德洪
朝代：宋

paragraphs: 湓江萬朵真藍潑，寒空翔舞狂如活。
白龍擘開蒼翠飛，爛銀鱗甲千尋發。
舂巖觸石聲震山，金石谼洞奏深壑。
野風吹斷蒙山雲，松端彷彿遺樓閣。
中有道人如嬰兒，頽然一身無所爲。
而今妙譽走天下，衲子向風爭奔馳。
自嗟匏繫天一角，睫交去夢渺難追。
何時再拜覲珠玉，激昂吐我胸中奇。
上人今向山中去，明年應到雲生處。
紫霄峰下如相逢，持我此詩煩寄語。